Nafarroako Parlamentuko Mahaiak, 2019ko urriaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Nafarroako Foru Zuzenbide Zibilaren Konpilazio edo Foru Berriaren testu bateginarekin foru lege proiektu bat aurkezteari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko urriaren 28an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko kide Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu daitezen eta idatzizko erantzuna eman diezaien Lehendakaritzako, Berdintasuneko, Funtzio Publikoko eta Barneko kontseilariak.

Apirilaren 4an, Nafarroako Parlamentuak aho batez onetsi zuen Nafarroako Foru Zuzenbide Zibilari buruzko Konpilazioa edo Foru Berria aldatu eta gaurkotzeko apirilaren 4ko 21/2019 Foru Legea. Legea 2019ko apirilaren 16an argitaratu zuen Nafarroako Aldizkari Ofizialak, eta 2019ko urriaren 16an sartu zen indarrean, azken xedapenetako laugarrenaren arabera.

Legearen azken xedapenetako hirugarrenaren arabera, berriz, “foru lege hau argitaratzen denetik sei hilabeteko epean, Nafarroako Gobernuak Nafarroako Parlamentuari foru lege proiektu bat igorri beharko dio, zeinaren bidez arau-gorputz bakarrean bilduko baitira, testu bategin modura, (...) Nafarroako Foru Zuzenbide Zibilaren Konpilazio edo Foru Berrian dauden lege-xedapen indardunak”.

Departamentuaren lehengo arduradunak araudi horren testu bategin bat helarazi zion arduradun berriari, 21/2019 Foru Legearen azken xedapenetako hirugarrenak agindutakoa betetze aldera.

Gauzak horrela, honako hau jakin nahi dut:

Gobernuak zergatik ez du bete Nafarroako Foru Zuzenbide Zibilari buruzko Konpilazioa edo Foru Berria aldatu eta gaurkotzeko apirilaren 4ko 21/2019 Foru Legearen azken xedapenetako hirugarrenak ezarritako epea, Nafarroako Foru Zuzenbide Zibilaren Konpilazio edo Foru Berrian dauden lege-xedapen indardunak arau-gorputz bakarrean, testu bategin modura, bilduko dituen lege-xedapen indardunak foru lege proiektu bat igortzekoa?

Gobernuak noiz aurreikusten du aurkeztuko duela Nafarroako Foru Zuzenbide Zibilari buruzko Konpilazioa edo Foru Berria aldatu eta gaurkotzeko apirilaren 4ko 21/2019 Foru Legearen azken xedapenetako hirugarrenak aurreikusitako proiektu hori?

Iruñean, 2019ko urriaren 24an

Foru parlamentaria: Adolfo Araiz Flamarique